Sag T-518/15

Den Franske Republik

mod

Europa-Kommissionen

»EGFL og ELFUL – udgifter, der er udelukket fra EU-finansiering – landdistriktsudviklingsprogram – støtte til udvikling af landdistrikterne – områder med naturbetingede ulemper – fast finansiel korrektion – udgifter, der er afholdt af Frankrig – kontroller på stedet – belægningskriterium – optælling af dyr – forhøjelse af den faste korrektionssats som følge af en tilbagevendende overtrædelse – processuelle garantier«

Sammendrag – Rettens dom (Sjette Afdeling) af 1. februar 2018

Landbrug – finansiering over EUGFL – afslutning af regnskaber – endeligt afslag på finansiering af visse udgifter – nødvendigheden af en forudgående kontradiktorisk procedure – Kommissionens meddelelse af resultaterne af efterprøvninger – ikke endelig karakter – mulighed for ændring i betragtning af den berørte medlemsstats svar under den senere administrative procedure

Landbrug – fælles landbrugspolitik – finansiering over ELFUL – støtte til udvikling af landdistrikterne – støtteberettigede operationer og udgifter – nedsættelser og udelukkelser – medlemsstaternes forpligtelse til at indføre et effektivt system med administrativ kontrol og kontrol på stedet – den selvstændige karakter af de to typer af kontroller – foreligger ikke

Landbrug – fælles landbrugspolitik – finansiering over ELFUL – støtte til udvikling af landdistrikterne – støtteberettigede operationer og udgifter – nedsættelser og udelukkelser – medlemsstaternes forpligtelse til at indføre et effektivt system med administrativ kontrol og kontrol på stedet – rækkevidde

Jf. afgørelsens tekst. (jf. præmis 29 og 30)

Jf. afgørelsens tekst. (jf. præmis 35)

Selv om EU-lovgivningen vedrørende tildeling af støtte og præmier ikke udtrykkeligt forpligter medlemsstaterne til at indføre særlige overvågnings- og kontrolforanstaltninger, forholder det sig ikke desto mindre således, at det i medfør af artikel 14, stk. 2, i forordning nr. 65/2011 om gennemførelsesbestemmelser til Rådets forordning (EF) nr. 1698/2005 for så vidt angår kontrol og krydsoverensstemmelse i forbindelse med støtteforanstaltninger til udvikling af landdistrikterne påhviler medlemsstaterne at foretage kontroller på stedet, som omfatter alle dele af støttemodtagerens forpligtelser, herunder dem, der følger af national ret, således at det er muligt at foretage kontroller ved besøget. Hvad angår et landdistriktsudviklingsprogram, som er vedtaget af en medlemsstat og godkendt af Kommissionen, der med henblik på adgang til udligningsgodtgørelse til landbrugere, der befinder sig i områder med naturbetingede ulemper, foreskriver et belægningskriterium udtrykt i dyreenheder med henblik på at regulere belægningsgraden på foderarealerne for at undgå undergræsning eller overgræsning, er de nationale myndigheder således forpligtede til under kontrollerne på stedet at fastlægge belægningskriteriet ved en optælling af de dyr, der fandtes på bedriften på tidspunktet for kontrolbesøget, med henblik på en kontrol af, om dette kriterium er blevet nøjagtigt overholdt og således underbygger de data, der fremgår af de administrative kontroller. (jf. præmis 52 og 53)

Medlemsstaterne har således principielt mulighed for at foretage kontroller på stedet i medfør af artikel 12 ff. i forordning nr. 65/2011 om gennemførelsesbestemmelser til Rådets forordning (EF) nr. 1698/2005 for så vidt angår kontrol og krydsoverensstemmelse i forbindelse med støtteforanstaltninger til udvikling af landdistrikterne samtidig med kontroller på stedet foretaget i medfør af dyreidentifikation eller kvægpræmier, for så vidt som to betingelser opfyldes, nemlig for det første, at de sidstnævnte kontroller udgør kontroller foreskrevet i EU-lovgivningen om landbrugsstøtte som omhandlet i artikel 4, stk. 4, i forordning nr. 65/2011, og for det andet, at de kan foretages samtidig med kontrollerne fastsat i denne forordnings artikel 12 ff. Hvad angår den anden betingelse kan ingen bestemmelse i forordning nr. 65/2011 fortolkes således, at kontroller på stedet, hvis de administrative kontroller er blevet foretaget under anvendelse af oplysninger, der stammer fra en troværdig database, ikke længere er nødvendige i henhold til denne forordning. En sådan fortolkning ville nemlig tilsidesætte formålet med kontrol på stedet, som navnlig består i at kontrollere rigtigheden af de oplysninger, der er indeholdt i de databaser, som medlemsstaterne har oprettet, i henhold til artikel 15, stk. 3, i forordning nr. 65/2011 og artikel 42 i forordning nr. 1122/2009 om gennemførelsesbestemmelser til Rådets forordning nr. 73/2009 for så vidt angår krydsoverensstemmelse, graduering og det integrerede forvaltnings- og kontrolsystem inden for rammerne af de ordninger for direkte støtte til landbrugerne, som er omhandlet i nævnte forordning, og om gennemførelsesbestemmelser til Rådets forordning nr. 1234/2007 for så vidt angår krydsoverensstemmelse inden for rammerne af støtteordningen for vin. I denne forbindelse fremgår det hvad angår spørgsmålet om, hvorvidt kontrollerne vedrørende identifikationen af kvæg eller kvægpræmier er tilstrækkelige til at overholde den betingelse om belægningsgraden i dyreenheder, der fastsat i medfør af ordningen for udligningsgodtgørelse til landbrugere, der befinder sig i områder med naturbetingede ulemper, af artikel 5, stk. 2, i forordning nr. 1975/2006 om gennemførelsesbestemmelser til Rådets forordning (EF) nr. 1698/2005 for så vidt angår kontrol og krydsoverensstemmelse i forbindelse med støtteforanstaltninger til udvikling af landdistrikterne, hvis ordlyd svarer til ordlyden af artikel 4, stk. 4, i forordning nr. 65/2011, at kontrollerne på stedet i medfør af disse godtgørelser, »[h]vis det er muligt«, skal foretages, samtidig med at der foretages anden kontrol som omhandlet i EU-reglerne om landbrugsstøtte. Det følger heraf, at der principielt kan forekomme tilfælde, hvori det ikke er muligt at foretage kontroller på stedet i medfør af disse godtgørelser, samtidig med at der foretages anden kontrol som omhandlet i EU-reglerne om landbrugsstøtte, eftersom fælles kontroller ikke er en ufravigelig regel, men blot en mulighed, der kan have undtagelser. (jf. præmis 59, 60, 68, 69 og 71)

Når en medlemsstat, der har vedtaget foranstaltninger i medfør af artikel 36, litra a), nr. i) og ii), i Rådets forordning (EF) nr. 1698/2005 af 20. september 2005 om støtte til udvikling af landdistrikterne fra ELFUL, underkaster tildelingen af udligningsgodtgørelse til landbrugere, der befinder sig i områder med naturbetingede ulemper, et kriterium om en belægningsgrad mellem minimums- og maksimumsværdierne, uden at det præciseres, at der er tale om en årlig værdi, kan et gennemsnit for året accepteres, henset til, at der kan forekomme variationer mellem minimums- og maksimumsværdierne under den pågældende periode, og at det er umuligt at kontrollere disse værdier dagligt. Med henblik på at overholde betingelsen om belægningsgraden skal dette gennemsnit dog beregnes på grundlag af værdier, der befinder sig mellem minimums- og maksimumsintervalværdierne. I denne forbindelse er de nationale myndigheder ved kontrol på stedet forpligtede til at fastlægge kriteriet om belægningsgraden på tidspunktet for kontrolbesøget ved bl.a. en optælling af dyrene med henblik på at efterprøve, om de fastsatte maksimums- og minimumsværdier er nøjagtigt overholdt, og herved underbygge de oplysninger, der fremgår af de administrative kontroller. Den omstændighed, at visse faktorer, som påvirker fastlæggelsen af belægningsgraden, såsom dyrenes alder, ikke kan fastlægges meget nøjagtigt, kan endvidere ikke fritage de nationale myndigheder for deres kontrolforpligtelse i denne henseende. Det kan endvidere ikke udelukkes, at de inspektører, der foretager kontrol på stedet, med tilstrækkelig præcision kan bestemme dyrenes alder. (jf. præmis 80, 82 og 84)